Breiðablik endurheimti toppsæti Pepsi Max-deildar karla í knattspyrnu með því að leggja Stjörnuna að velli , 3 : 1 , á Samsung-vellinum í Garðabæ í fyrsta leik níundu umferðarinnar í kvöld . Nokkuð vindasamt var á Samsung-vellinum í kvöld og fótboltinn nokkuð eftir því en báðum lið gekk nokkuð illa að skapa sér færi . Eftir því sem leið á fyrri hálfleikinn tókst heimamönnum hins vegar að færa sig nokkuð upp á skaftið og áttu þeir nokkrar marktilraunir sem Gunnleifur Gunnleifsson þurfti að verja í marki Blika . Það var svo strax í upphafi síðari hálfleiks að Stjörnumenn brutu loks ísinn . Hilmar Árni Halldórsson reyndi þá skot úr aukaspyrnu rétt utan teigs en boltinn fór af varnarmanni og datt þaðan fyrir Ævar Inga Jóhannesson sem skaut boltanum í fyrsta í bláhornið hægra megin , staðan orðin 1 : 0 . Það kom á óvart að Aron Bjarnason skyldi hefja kvöldið á varamannabekk Breiðabliks en hann kom inn á 55. mínútu og beið ekki lengi með að setja mark sitt á leikinn . Á 66. mínútu jafnaði hann metin með glæsilegu skoti nánast úr horninu sjálfu , upp í fjærhornið eftir að Guðjón Pétur Lýðsson tók stutta hornspyrnu og gaf á hann . Eftir þetta jöfnunarmark voru það gestirnir úr Kópavoginum sem gáfu í enda toppsætið innan seilingar . Aron Bjarnason hélt áfram að reynast varnarmönnum Stjörnunnar erfiður en á 78. mínútu var það Guðjón Pétur sem kom Breiðabliki yfir með stórglæsilegu marki beint úr aukaspyrnu . Alexander Helgi Sigurðarson rak svo smiðshöggið á glæsilegan sigur Blika þegar hann skoraði úr skyndisókn eftir fyrirgjöf frá Aroni sem átti frábæra innkomu í kvöld .